

NOTA DE FUNDAMENTARE
la proiectul de hotărâre a Guvernului pentru aprobarea Cerințelor de calitate privind cazeinele și cazeinații destinați consumului uman

	1. Denumirea sau numele autorului și, după caz, a/al participanților la elaborarea proiectului actului normativ

	           Proiectul de hotărâre a Guvernului pentru aprobarea Cerințelor de calitate privind cazeinele și cazeinații destinați consumului uman este elaborat de către Ministerul Agriculturii și Industriei Alimentare.
Subdiviziunea: Direcția industria alimentara

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Prezentul proiect de hotărâre a Guvernului este elaborat în temeiul art. 1 alin.(4) din Legea nr. 279/2017 privind informarea consumatorului cu privire la produsele alimentare (Monitorul Oficial al Republicii Moldova, 2018, nr.7-17, art.54). Totodată, prevede transpunerea Directivei (UE) nr. 2015/2203 a Parlamentului European și a Consiliului din 25 noiembrie 2015 privind apropierea legislațiilor statelor membre cu privire la cazeinele și cazeinaţii destinați consumului uman și de abrogare a Directivei nr. 83/417/CEE a Consiliului în contextul realizării obligațiilor Republicii Moldova, care rezultă din prevederile acțiunii 63, capitolul 12 „Siguranța alimentară, politici sanitare și fitosanitare” din Planul Național pentru Aderare, aprobat prin Hotărârea Guvernului nr. 306/2025. 

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	          Prezentul proiect de hotărâre de Guvern este elaborat în scopul protecției sănătății consumatorilor și al asigurării introducerii pe piață a produselor sigure pentru consumul uman. 
Cazeina reprezintă proteina predominantă din lapte, având un conținut bogat de aminoacizi esențiali și o valoare nutritivă deosebită, ceea ce o face importantă atât în alimentația umană, cât și în industria alimentară.
În conformitate cu prevederile Directivei (UE) 2015/2203 privind cazeinele și cazeinaţii destinați consumului uman, sunt reglementate următoarele categorii de produse:
· cazeină acidă comestibilă: obținută prin spălarea și uscarea coagulului din lapte degresat în urma unui proces de separare a acidului;
· cazeină cheag comestibilă: obținută prin spălarea și uscarea coagulului din lapte degresat în urma unui proces de separare care folosește cheagul, o substanță naturală produsă în stomacul bovinelor;
· cazeinați comestibili: obținuți prin reacția cazeinei cu un agent de neutralizare (schimbând nivelul de aciditate), urmat de uscare.
          Anexele la Directiva (UE) 2015/2203 stabilesc cerințe detaliate pentru cazeine și cazeinați, precum conținutul minim de proteine din lapte, nivelurile maxime admise pentru anumite componente și indici de calitate. De asemenea, Directiva prevede că, în cazul în care conținutul minim de proteine din lapte este depășit, acest fapt poate fi menționat pe eticheta produsului. Totodată, anexele enumeră substanțele și aditivii permiși în procesul de producere a cazeinei și cazeinaților, inclusiv agenții de neutralizare utilizați la obținerea cazeinaților. 
         Cazeina și cazeinații nu se regăsesc, de regulă, pe rafturile magazinelor destinate consumatorilor obișnuiți, întrucât reprezintă materii prime utilizate în principal de industria alimentară, nu produse pentru consum direct. Comercializarea acestor produse are loc, în principal, în sistem B2B (business-to-business), fiind destinată întreprinderilor de procesare a laptelui, producătorilor de suplimente nutritive. O excepție o reprezintă anumite suplimente proteice pentru sportivi, în care cazeina este deja prelucrată și ambalată sub formă de produs finit, destinat consumului direct.
         În prezent, în Republica Moldova, cerințele privind cazeina și cazeinații comestibili sunt reglementate indirect prin acte legislative generale, precum Legea nr. 306/2018 privind siguranța alimentelor,  Legea nr. 296/2017 privind cerințele generale de igienă a produselor alimentare și Legea nr. 279/2017 privind informarea consumatorului cu privire la produsele alimentare. Totuși, lipsesc reglementări specifice referitoare la cerințele de calitate aplicabile cazeinei și cazeinaților alimentari, ceea ce creează mai multe probleme:
- Risc pentru siguranța alimentelor și sănătatea consumatorilor – fără norme clare privind compoziția (conținut de proteine, umiditate, grăsimi), produsele ar putea fi utilizate necorespunzător în industria alimentară;
- Lipsa trasabilității și controlului oficial eficient – autoritățile de control nu dispun de criterii concrete pentru evaluarea conformității produselor;
- Dificultăți pentru operatorii economici – importatorii, distribuitorii și procesatorii nu au un cadru clar de respectat;
- Bariere în comerț – nealinierea la Directiva (UE) 2015/2203 creează dezavantaje competitive pe piața internațională.
Părțile interesate afectate sunt:
- operatorii economici (importatori, distribuitori, procesatori);
- consumatorii finali (protejați indirect prin produse sigure);
- autoritățile de control (responsabile pentru verificarea conformității);
- statul și economia națională (în contextul comerțului și reglementării produselor alimentare).
        Din acest motiv, elaborarea hotărârii de Guvern pentru aprobarea Cerințelor de calitate privind cazeinele și cazeinații destinați consumului uman  este necesară. Prin această hotărâre va fi realizată transpunerea completă a cerințelor europene, ceea ce va întări controlul oficial, va proteja sănătatea publică și va introduce un cadru normativ clar, favorabil trasabilității și comercializării produselor conform standardelor internaționale.
        Totodată, potrivit datelor Biroului Național de Statistică, pentru pozițiile tarifare 350110900 și 350190900 au fost înregistrate importuri, ceea ce confirmă prezența acestor produse pe piața națională și necesitatea stabilirii unor cerințe de calitate clare. În acest sens, situația importurilor și exporturilor pentru perioada 2023 – octombrie 2025 este prezentată în tabelul de mai jos:
	
	Anul
	Import, kg
	Export, kg

	350110900
	2023
	0
	0

	
	2024
	25,0
	0

	
	10.2025
	0
	0

	350190900
	2023
	6200,0
	0

	
	2024
	536,7
	0

	
	10.2025
	135,0
	0




	3. Obiectivele urmărite și soluțiile propuse

	3.1 Principalele prevederi ale proiectului și evidențierea elementelor noi

	          Obiectivele principale ale proiectului vizează direct eliminarea problemelor identificate în subpunctul 2.2 și sunt stabilite după cum urmează:
- Garantarea unui nivel ridicat de protecție a sănătății umane: Asigurarea că 100% din cazeinele și cazeinații introduși pe piață respectă standardele stricte de puritate și compoziție, reducând la zero riscul ca produsele neconforme sau de uz industrial să fie utilizate în prepararea alimentelor.
- Asigurarea unui cadru clar de reglementare pentru operatorii economici: Eliminarea incertitudinii juridice privind cerințele de calitate specifice cazeinei și cazeinaților în termen de 12 luni de la intrarea în vigoare a hotărârii;
- Creșterea transparenței și competitivității operatorilor economici: Facilitarea accesului operatorilor economici pe piețele internaționale prin eliminarea barierelor tehnice și creșterea transparenței în cadrul relațiilor business-to-business (B2B), reducând riscul de concurență neloială din partea produselor neconforme.
        Soluțiile propuse și explicarea prevederilor prin prisma cauzelor problemelor.
Pentru atingerea obiectivelor, proiectul utilizează transpunerea Directivei (UE) 2015/2203 și stabilirea trasabilității ca instrumente de bază. Prevederile specifice țintesc direct cauzele problemelor identificate:
- Definirea riguroasă a produselor:  Definirea explicită a cazeinei acide, cazeinei cheag și a cazeinaților drept „produs lactat” elimină riscul clasificării lor eronate ca substanțe industriale.
- Documentarea conformității și inofensivității la introducerea pe piață: Soluționează lipsa instrumentelor de control oficial. Obligativitatea documentul care atestă siguranța și calitatea pentru produsele din import oferă pentru ANSA reperele necesare pentru verificarea conformității.
- Implementarea barierelor de siguranță: Țintește direct riscul pentru sănătatea publică. Interzicerea utilizării în alimente a produselor care nu respectă standardele de puritate (ex: limitele de plumb) asigură că doar ingredientele sigure intră în lanțul alimentar uman.
- Cerințe specifice de etichetare: Țintesc cauza deficitului de informare în sistemul B2B. Marcarea obligatorie a cationului pentru cazeinați și a conținutului de proteine în amestecuri oferă procesatorilor datele esențiale pentru formularea corectă a produselor lactate și a suplimentelor.
- Stabilirea indicilor fizico-chimici (Anexele nr. 1 și nr. 2): Soluționează absența normelor de calitate specifice. Introducerea unor parametri cuantificabili pentru umiditate (max. 12% pentru cazeine, 8% pentru cazeinați) și conținut de proteine (min. 84-90%) aliniază piața națională la standardele de calitate europene.
         Prin aceste soluții, proiectul transformă instrumentele administrative în beneficii economice și de sănătate publică, asigurând o piață transparentă și sigură pentru cazeinele și cazeinații destinați consumului uman.

	3.2. Opțiunile alternative analizate și motivele pentru care acestea nu au fost luate în considerare

	 Nu au fost identificate opțiuni alternative viabile de reglementare. Alte modalități de soluționare a problemei nu ar asigura atingerea obiectivelor urmărite, respectiv armonizarea cadrului normativ național cu standardele internaționale, asigurarea trasabilității și siguranței produselor, precum și protecția consumatorilor.

	4. Analiza impactului de reglementare 

	4.1. Impactul asupra sectorului public

	Adoptarea proiectului de hotărâre de Guvern privind aprobarea Cerințelor de calitate pentru cazeinele și cazeinații destinați consumului uman va avea nu are un impact asupra sectorului public. în special. Implementarea acestor cerințe va sprijini autoritățile competente în monitorizarea conformității produselor cu cerințele de calitate stabilite, contribuind astfel la protecția consumatorilor și la prevenirea introducerii pe piață a produselor neconforme.
Modificările propuse nu implică necesitatea modificarea altor acte normative și nici nu presupun modificări structurale sau instituționale ale sistemului administrației publice.

	4.2. Impactul financiar și argumentarea costurilor estimative

	         Implementarea proiectului nu necesita cheltuieli financiare.

	4.3. Impactul asupra sectorului privat

	        Adoptarea proiectului de hotărâre de Guvern referitoare la aprobarea Cerințelor de calitate privind cazeinele și cazeinații destinați consumului uman va avea un impact pozitiv asupra sectorului privat, în special asupra importatorilor și distribuitorilor de astfel de produse. Aceasta este susținută de regulile stricte de etichetare, care asigură trasabilitatea și conformitatea. Faptul că produsele  trebuie să îndeplinească anumite cerințe de calitate (Anexele nr.1 și nr.2) și cerințe stricte de etichetare, le oferă importatorilor un set clar de reguli pentru a evita introducerea pe piață a unor produse neconforme. Cerințele specifice de calitate și etichetare (inclusiv indicarea cationilor pentru cazeinații comestibili și a conținutului de proteine în amestecuri) contribuie la transparență, ceea ce, în general, consolidează încrederea consumatorilor. 
Adoptarea proiectului de hotărâre va genera un raport cost/beneficiu net favorabil pentru mediul de afaceri, având în vedere următoarele elemente de estimare și cuantificare: 
· Implementarea cerințelor stabilite implică costuri administrative minime, deoarece proiectul nu introduce reglementări complet noi, ci transpune și armonizează normele naționale cu legislația Uniunii Europene, asigurând un cadru de reglementare coerent și predictibil. 
· Cerința prevăzute în proiect formalizează obligația operatorilor de a atesta siguranța și calitatea produselor la momentul introducerii pe piață, fiind corelată cu principiile analizei riscurilor și punctelor critice de control (HACCP).
Beneficii cuantificabile și avantaje competitive: 
· Protecția împotriva concurenței neloiale - stabilirea unor standarde de compoziție previne intrarea pe piața alimentară a cazeinelor de uz industrial (mai ieftine, dar improprii consumului uman), protejând astfel operatorii de bună-credință și încrederea consumatorului în sectorul lactatelor.
· Impact concentrat și proporțional - având în vedere volumul importurilor înregistrate (ex: peste 6.200 kg în 2023 pentru poziția tarifară 350190900), impactul este concentrat asupra unui număr restrâns de operatori economici specializați. Pentru aceștia, beneficiile rezultate din trasabilitatea garantată și recunoașterea reciprocă a documentelor de însoțire depășesc semnificativ eforturile financiare adaptării la cerințe de etichetare. 
Adoptarea cerințelor propuse va contribui la reducerea riscurile de neconformitate în industria alimentară, asigurând un mediu de afaceri echitabil și transparent, fără a impune sarcini financiare disproporționate asupra sectorului privat.

	4.4. Impactul social

	4.4.1. Impactul asupra datelor cu caracter personal

	Nu există impact asupra datelor cu caracter personal, sau cel puțin aceste norme nu afectează acest domeniu.

	4.4.2. Impactul asupra echității și egalității de gen

	Nu există impact asupra echității și egalității de gen, sau cel puțin aceste norme nu afectează acest domeniu.

	4.5. Impactul asupra mediului

	Nu se identifică impact semnificativ asupra mediului.

	4.6. Alte impacturi și informații relevante

	Nu este aplicabil

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	În contextul integrării Republicii Moldova în structurile europene, este esențial ca legislația națională să fie aliniată cu normele și standardele Uniunii Europene. Proiectul  prevede transpunerea în legislația națională a Directivei (UE) 2015/2203 a Parlamentului European și a Consiliului din 25 noiembrie 2015 privind cazeinele și cazeinații destinați consumului uman. Obiectivul principal al Directivei este de a armoniza cadrul juridic al statelor membre în ceea ce privește cerințele de compoziție, calitate și etichetare pentru cazeine și cazeinați, astfel încât acestea să poată circula liber pe piața europeană. Prin urmare, proiectul urmărește stabilirea unor cerințe de calitate naționale aliniate la standardele europene, care să asigure calitatea și siguranța acestor produse și să faciliteze comerțul internațional. 
Gradul de compatibilitate a actului UE cu proiectul în cauză este reflectat în tabelul de concordanță elaborat conform prevederilor Regulamentului privind armonizarea legislației Republicii Moldova cu legislația Uniunii Europene aprobat prin Hotărârea de Guvern nr.1171/2018.

	5.2. Măsuri normative care urmăresc crearea cadrului juridic intern necesar pentru implementarea legislației UE

	          Pentru punerea în aplicare a prevederilor Directivei (UE) 2015/2203, proiectul de hotărâre de Guvern are drept scop stabilirea cerințelor de calitate prin includerea în Cerințe de calitate privind cazeinele și cazeinații destinați consumului uman a specificațiilor privind tipurile de cazeină (acidă și de cheag) și cazeinați, precum și a nivelurilor maxime și minime admise pentru proteine, umiditate, grăsimi, impurități și aditivi permiși.

	6. Avizarea și consultarea publică a proiectului actului normativ

	           În scopul respectării prevederilor Legii nr. 239/2008 privind transparența în procesul decizional, anunțul privind inițierea procesului de elaborare a proiectului de hotărâre de Guvern  a fost plasat pe pagina web oficială a Ministerului Agriculturii și Industriei Alimentare, compartimentul „Transparența decizională” și pe portalul guvernamental (www.particip.gov.md) și poate fi accesat la linkul:  
https://particip.gov.md/ro/document/stages/anunt-de-initiere-a-elaborarii-proiectului-hotararii-guvernului-pentru-aprobarea-cerintelor-de-calit/15515
Proiectul a fost publicat pentru consultări publice pe portalul particip.gov.md, cu informarea autorităților publice centrale vizate, mediului de afaceri, inclusiv asociațiile de profil și societatea civilă.
https://particip.gov.md/ro/document/stages/anunt-privind-organizarea-consultarilor-publice-pe-marginea-proiectului-hotararii-guvernului-pentru/15822
 În urma consultărilor, nu au fost înregistrate obiecții sau propuneri.

	7. Concluziile expertizelor

	Proiectul a fost supus expertizei anticorupție de către Centrul Național Anticorupție, în conformitate cu art.36 din Legea nr. 100/2017 cu privire la actele normative. În baza raportului de expertiză anticorupție recepționat prin scrisoarea Nr. EHG26/11191 din 16.02.2026, s-a constatat că proiectul hotărârii de Guvern pentru aprobarea Cerințelor de calitate privind cazeinele și cazeinații destinați consumului uman are drept scop protecția sănătății consumatorilor și asigurarea introducerii pe piață a produselor sigure pentru consumul uman.
În cadrul procesului de elaborare au fost respectate prevederile legale cu privire la transparența în procesul decizional și proiectul corespunde normelor de tehnică legislativă.
Proiectul corespunde interesului public general, deoarece va contribui la uniformizarea cerințelor de calitate și siguranță alimentară, asigurarea transparenței informației pentru consumatori și creșterea competitivității cazeinelor și cazeinaților autohtoni atât pe piața internă, cât și pe cea externă.
Proiectul a fost supus expertizei juridice în conformitate cu art. 37 al Legii nr. 100/2017 cu privire la actele normative (nr. 04/2-1883 din 19.02.2026). Obiecțiile au fost luate în considerație.

	8. Modul de încorporare a actului în cadrul normativ existent

	Proiectul de hotărâre de Guvern prevede aprobarea Cerințelor de calitate privind cazeinele și cazeinații destinați consumului uman în conformitate cu prevederile Directivei (UE) 2015/2203. Astfel, actul normativ nu introduce noi reglementări, ci doar transpune cerințele pentru cazeine și cazeinați, asigurând armonizarea legislației naționale și evitând costuri suplimentare pentru operatorii economici și administrația publică.

	9. Măsurile necesare pentru implementarea prevederilor proiectului actului normativ

	Implementarea proiectului de hotărâre de Guvern va fi realizată de către Agenția Națională pentru Siguranța Alimentelor (ANSA), prin mecanismele de supraveghere și control al pieței, în conformitate cu prevederile Legii nr. 306/2018 privind siguranța alimentelor.


	



  

Secretar general 
al Ministerului 		            	 			Sergiu GHERCIU

